Hari Mata Hari

**Hari Mata Hari** je bosanskohercegovačka muzička grupa, a ujedno je i scensko ime za pjevača Hajrudina Varešanovića. Grupa ima korijene u gradu Sarajevu i značajni su pripadnici tamošnje škole pop roka. Izveli su preko 1.000 koncerata i prodali 5.000.000 albuma do sada. Njihove pjesme su među najpoznatijim baladama u bivšoj Jugoslaviji. Grupa Hari Mata Hari predstavljala je Bosnu i Hercegovinu na Eurosongu 2006. održanom u Atini, u Grčkoj, gdje je osvojila treće mjesto. Kao i njihove starije kolege iz Bijelog dugmeta, u svojoj muzici koriste motive iz bosanskohercegovačke narodne muzike s posebnim akcentom na pjevanje Varešanovića. Istovremeno, pored preovladavajućih plesnih pop pjesama i balada, prave izlete i u druge vrste etničke muzike 

## Muzičko stvaralaštvo 
### Počeci 
Grupa Hari Mata Hari je neprekidno mijenjala članove. Danas, grupu čine Hajrudin Varešanović (pjevač), Izudin Izo Kolečić (bubnjevi), Karlo Martinović (solo gitara, prateće pjevanje), i Željko Zuber (bas-gitara, prateće pjevanje). Većinu njihovih pjesama komponirao je i aranžirao Hajrudin Varešanović, dok je tekstove uglavnom pisao Fahrudin Pecikoza.

Hari je odrastao na Vratniku, sarajevskom starogradskom naselju. Njegov dedo je bio jedan od poznatijih pjevača tradicionalne bosanske sevdalinke. Sa šest godina, Hajrudin je počeo pjevati i naučio je svirati gitaru. Prvi put je javno pjevao u lokalnom kulturnom centru, a sa deset godina je pjevao sa grupom "Omi", i kasnije za grupu "Sedam šuma". Na Vratniku, Hari je snimio svoju prvu pjesmu "Zašto da ne uzmem nju". Nakon završetka srednje elektrotehničke škole u Sarajevu, Varešanović je počeo studirati filozofiju i pohađao je časove prirodne politike, ali nije završio kurseve. Muzika je uzela njegov veći dio vremena, kao i njegova ljubav za fotografiju.

Godine 1979. priključio se grupi Zov sa kojima je snimio hit "Poletjela golubica sa Baščaršije". Nakon odlaska iz ove grupe, Varešanović je pjevao s "Ambasadorima", s kojima je, smatra se, odrastao u profesionalnog pjevača. Nakon služenja obaveznog vojnog roka u srbijanskom gradu Nišu, pojavio se na muzičkoj sceni kao solista objavljujući (1984) album *Zlatne kočije*. U septembru 1985. Hari Varešanović je zajedno sa članovima grupe Baobab – Izudinom Kolečićem, Edom Mulahalilovićem, Pjerom Žalicom i Zoranom Kesićem – pobijedio na festivalu "Nove nade, nove snage", i osnovao muzičku grupu "Hari Mata Hari". Iste te godine, nova grupa je izdala album *U tvojoj kosi*. Godine 1986, Pjer Žalica - "Badžo" i Zoran Kesić napustili su grupu. Zamijenili su ih pijanist Adi Mulahalilović i bas-gitarist Nedžib Jeleč, kojeg će kasnije zamijeniti Željko Zuber.

### Uspjeh 
Prvi značajan uspjeh ovog sastava bio je album iz 1986.*"Ne bi te odbranila ni cijela Jugoslavija*, dobio je glasove kao najbolji album godine. Tadašnja Jugovizija (nacionalno takmičenje za Eurosong), objavila ih je kao kandidate za predstavljanje Jugoslavije. Grupa Hari Mata Hari je 1986. osvojila 5. mjesto sa pjesmom "U tvojoj kosi", a naredne godine 14. mjesto sa pjesmom "Nebeska kraljica" na muzičkom takmičenju u Beogradu.

Grupa Hari Mata Hari napravila je uspješan poslovni zaokret i od 1988. počela snimati za producentsku kuću Jugoton iz Zagreba. Album *Ja te volim najviše na svijetu* prodat je u više od 300.000 primjeraka, dok je naredni album ''Volio bi' da te ne volim* prodat u 500.000 primjeraka.

Raspad Jugoslavije i ratovi koji su uslijedili ostavili su trag u karijeri grupe. Godine 1991. Edo Mulahalilović napustio grupu sa namjerom da započne vlastitu karijeru. Krajem 1991. grupa je objavila album *Rođena si samo za mene* u suradnji sa producentskom kućom Diskoton u Sarajevu. Neke od pjesama sa albuma su: "Ja ne pijem" (duet sa Harisom Džinovićem), "Nije za te bekrija", "Nije zima što je zima", koje su imale solidne prodaje i uspjeh. Sa tim albumom, većina muzičkih aktivnosti je stala, zbog rata u Bosni i Hercegovini. U martu 1994. grupa je objavila naredni album tokom izbjegličkog boravka u Njemačkoj. Nazvan je *Ostaj mi zbogom, ljubavi*, a autori za većinu pjesama bili su Hajrudin Varešanović i Izudin Kolečić na tekstove Fahrudina Pecikoze. Do ponovnog ujedinjenja grupe Hari Mata Hari dolazi 1997–1998, a sačinjavaju je (osim Harija i Ize): Karlo Martinović, Miki Bodlović, Adi Mulahalilović i Emir Mehić. Uslijedio je povratak na muzičku scenu sa kompilacijskim albumom na kojem su se našli neki od njihovih najvećih hitova poput: "Ja nemam snage da te ne volim", "Ne lomi me", "Emina", "Ja nemam snage da te ne volim", "Gdje li si sada ljubavi", "Upomoć".

Godine 1999. Hari Varešanović odabran je da predstavlja Bosnu i Hercegovinu na Eurosongu. Ipak, bio je diskfalificiran zbog problema sa statusom pjesme. Hari je prodao pjesmu "Starac i more" Finskoj 1997. i finski izvođač Janne Hurme snimio je tu pjesmu na finskom jeziku pod nazivom "Sydänveri" ("Krv srca"). Dino Merlin, koji je osvojio drugo mjesto na takmičenju za bosanskohercegovačkog predstavnika, poslat je na Eurosong umjesto Harija, gdje je ostvario 7. mjesto. Hari je 2001. s Hankom Paldum, snimio pjesmu "Crni snijeg". Iste te godine album *Baš ti lijepo stoje suze* objavljen je sa par hit pjesama ("Kao domine", "Zjenico oka moga", "Baš ti lijepo stoje suze" i drugima). Godine 2002. pjesma "Ruzmarin" postala je instant hit. Hari Mata Hari bio je jedan od šest finalista na Hrvatskom radijskom festivalu i predstavljao je Bosnu i Hercegovinu muzičkom amaterskom takmičenju za odlazak na Eurosong (OGAE) u Francuskoj. Također, 2002. Hari Mata Hari osvojio je nagradu Davorin za pjesmu godine "Kao domine". Naredne godine Harijeva pjesma "Idi", dovela ga je do sedmog Hrvatskog radijskog festivala sa pjesmom "Navodno" s Ivanom Banfić. Na osmom Hrvatskom radijskom festivalu grupa se takmičila s pjesmom "Nema čega nema", a na Splitskom festivalu takmičili su se s pjesmom "Zakon jačega" koja je snimljena s Kemalom Montenom. Kasnije te godine grupa je objavila album *Zakon jačega* po istoimenoj pjesmi, za sarajevski Diskoton, zagrebačku Croatia Records i beogradski HI-FI Centar.

### Eurosong 2006. 
Bosanskohercegovačka radio-televizija je kroz javni internetski glasački sistem izabrala grupu Hari Mata Hari kao bosanskohercegovačkog predstavnika za Eurosong. Eurosong za Bosnu i Hercegovinu dao je ime "Vrijeme je za Bosnu i Hercegovinu" i pjesma je opisana kao bosanski Romeo i Julija. Prvi put pjesma je puštena javnosti 5. marta 2006. na posebnoj prigodi u Sarajevskom teatru koji je držao "BH Eurosong 06". Hari je pjevao pjesmu prvi put javno i dobio veliki aplauz. Šest dana kasnije, Hari je pjevao pjesmu na prvom pojavljivanju na sceni u Beogradu na finalnoj večeri "Evropesme 2006". Pjesma "Lejla" za koju je muziku komponovao Željko Joksimović, na tekst Fahrudina Pecikoza i Dejana Ivanovića, ljubavna je balada o udaljenoj ljubavi. Nadahnuta je bosanskohercegovačkom sevdalinkom, a pri njenoj izvedbi koriste se lokalni tradicionalni muzički instrumenti. Žensko ime Lejla tradicionalno je arapsko ime, a neki od svjetskih muzičkih zvijezda poput Erica Claptona i ZZ Top-a koristili su to ime u svojim pjesmama. Naziv pjesme jednak je onoj od Seida Memića "Vajte" iz 1981. kada je "Lejla" bila jugoslavenska pjesma predstavnica na Eurosongu u Dublinu, gdje je osvojila 15. mjesto.

Muzički spot pjesme "Lejla" režirao je Pjer Žalica, zajedno sa Hajrudinom Varešanovićem i muzičarima iz grupe Hari Mata Hari. Na njemu su prikazani neke od znamenitosti iz bosanskohrcegovačke tradicije. Snimljen je na nekoliko lokacija Hercegovine: na planini Blidinja i u nacionalnom parku Hutovo blato, na Ruištu, i u Mostaru. Video završava sa Starim mostom i starijim dijelom grada Mostara u pozadini. Pjesma je dobila ime glasanjem (s 3501 glasom, ostala imena su bila "Zar bi mogla ti drugog voljeti?" sa 660, i "Sakrivena" sa 462 glasa). Hari Mata Hari je ostvario 3. mjesto na Eurosongu 2006. sa 229 bodova.

### Završni dio karijere 
Godine 2007. objavljen je njihova singl ploča s pjesmom "Zar je to još od nas ostalo". Završni dio muzičke karijere ovog sastava zaokružen je s dva studijska albuma. Prvi je *Sreća*, snimljen pet godina nakon njihovog prethodnog. U njegovoj pripremi, angažovani su Ljubljanska i Zagrebačka filharmonija, zagrebački "Big bend", a kao gostujući muzičari tu su: Edin Karamazov na lutnji u narodnoj pjesmi "Jutros mi je ruža procvjetala", dueti u pjesmama "Ne mogu ti reći što je tuga" sa Ninom Badrić, "Tvoje je samo to što daš" sa Eldinom Huseinbegovićem. Od gostujućih muzičara, pojavljuje se i Arsen Dedić u pjesmi "Sve smo podijelili", koju je otpjevao u duetu sa Varešanovićem i za koju je ujedno napisao tekst. Albumu su aranžmanima doprinijeli Ranko Rihtman i Branimir Mihaljević. Nakon snimanja ovog albuma Nihad Voloder napustio je grupu, a zamijenio ga je Željko Zuber. Drugi album pod nazivom *Ćilim* objavljen je sedam godina kasnije, za koji je većinu pjesama komponirao pjevač Varešanović. S albuma se ističu pjesme "Lastavica", koju je komponirao Alen Lemešević na tekst Alme Abdagić, balada "Ne traži riječ", plesna "Još me plašiš" i "Sarajevo", koju je Varešanović posvetio svom rodnom gradu.

Simbolični završetak karijere grupe Hari Mata Hari predstavlja poklon balada za njihovu publiku "Ja sam sâm što nemam tebe" snimljena 2020. i u kojoj su pjevanje Varešanovića pratili manji ženski hor, te izvođači na klaviru i flauti.

## Članovi grupe 
### Sadašnji članovi 
* Hajrudin Varešanović – pjevanje
* Izudin Kolečić – bubnjevi
* Karlo Martinović – solo gitara
* Nihad Voloder – ritam gitara

### Bivši članovi 
* Željko Zuber
* Nedžib Jeleč
* Adi Mulahalilović
* Edo Mulahalilović
* Pjer Žalica
* Zoran Kesić
* Miki Bodlović
* Emir Mehić

## Festivali 
* 1986 – Jugovizija 1986.
* 2002 – Hrvatski Radijski Festival 2002
* 2003 – Hrvatski Radijski Festival 2003
* 2003 – Split 2003
* 2004 – Hrvatski Radijski Festival 2004
* 2006 – Eurosong 2006 – *treće mjesto*

## Diskografija 
### Studijski albumi 
# 1985 – *U tvojoj kosi*
# 1986 – *Ne bi te odbranila ni cijela Jugoslavija*
# 1988 – *Ja te volim najviše na svijetu*
# 1989 – *Volio bi' da te ne volim*
# 1990 – *Strah me da te volim*
# 1992 – *Rođena si samo za mene*
# 1994 – *Ostaj mi zbogom, ljubavi*
# 1998 – *Ja nemam snage da te ne volim*
# 2001 – *Baš ti lijepo stoje suze*
# 2004 – *Zakon jačega*
# 2009 – *Sreća*
# 2016 – *Ćilim''

### Singlovi 
* "Kad dođe oktobar / Posljednji valcer s Dunava" (Jugoton, 1988)
* "Javi se / Sedamnaest ti je godina" (Jugoton, 1988)
* "Ruža bez trna / Ja te volim najviše na svijetu" (Jugoton, 1989)
* "Šta je bilo, bilo je / Godina za godinom" (Jugoton, 1989)
* "Na more dođite / Ti znaš sve" (Jugoton, 1989)
* "Spavaj mi, spavaj / Pazi šta radiš" (Jugoton, 1989)
* "Strah me da te volim / Nek' nebo nam sudi" (Jugoton, 1990)
* "Sjeti se ljeta / Daj još jednom da čujem ti glas" (Jugoton, 1990)
* "Lejla (radijska verzija) / Lejla (instrumental)" (Muzička produkcija Javnog servisa Bosne i Hercegovine, 2006)
* "Zar je to još od nas ostalo" (Hi-Fi Centar, 2007)
* "Da ti k'o čovjek oprostim" (City Records, 2014)
* "Stara ljubavi" (HI-FI Centar, 2015)
* "Ja sam sâm što nemam tebe" (2020)

### Kompilacije 
# 1997 – *Balade*
# 1998 – *Hitovi 1*
# 1999 – *Hitovi 2*
# 2001 – *Sve najljepše od Hari Mata Hari*
# 2002 – *Ružmarin i najljepše neobjavljene pjesme*
# 2002 – *Balade 1992–2002*
# 2006 – *Lejla: Najljepše od Hari Mata Hari*
# 2006 – *Zlatna kolekcija*
# 2006 – *Dueti 1988–2005*

### Uživo 
# 1999 – *Live 1 i 2*
# 2002 – *Live*

## Reference 
## Vanjski linkovi 
* Zvanični sajt (arhiva)
* Hari Mata Hari izvodi pjesmu "Lejla" na Eurosongu 2006.

Kategorija:Bosanskohercegovačke muzičke grupe
Kategorija:Muzičke grupe osnovane 1985.
Kategorija:Bosanskohercegovački predstavnici na Euroviziji
Kategorija:Predstavnici na Eurosongu 2006.
Kategorija:Muzičke grupe iz Sarajeva